**Általános tájékoztató a felvételi jelentkezéstől a doktori fokozat megszerzéséig**

A doktori képzés egyéni vagy csoportos felkészítés keretében folyó képzési, kutatási és beszámolási tevékenység, amely képzési és kutatási, valamint kutatási és disszertációs szakaszból áll. A képzés ösztöndíjas és önköltséges képzés keretében folyhat, s eredményes lezárását az abszolutórium megszerzése bizonyítja.

A legfeljebb négy féléves képzési és kutatási szakasz lezárásaként komplex vizsgát kell teljesíteni, amely méri, értékeli a tanulmányi, kutatási előmenetelt.

A legfeljebb négy féléves kutatási és disszertációs szakasz megkezdésének feltétele a komplex vizsga sikeres letétele.

A komplex vizsgát követően a hallgató a képzés kutatási és disszertációs szakaszának teljesítésével vesz részt. Ezen szakasz része a disszertáció elkészítése, melynek beadásával elkezdődik a fokozatszerzési eljárás.

A doktorandusznak a komplex vizsgát követő három éven belül doktori értekezést kell benyújtania.

A doktori fokozat megszerzésére egyéni felkészülés esetén a doktori képzés felvételi követelményeinek teljesítésével, valamint a komplex vizsgára történő jelentkezéssel és annak elfogadásával, közvetlenül a doktori képzés kutatási és disszertációs szakaszához lehet kapcsolódni.